b'\n_START_ARTICLE_\nKopt\xc5\xb3 kalendorius\n_START_SECTION_\nIstorija\n_START_PARAGRAPH_\n\xc5\xa0is kalendorius remiasi reformuotu senov\xc4\x97s Egipto kalendoriumi. Reform\xc4\x85 238 m. pr. m. e. \xc4\xafvykd\xc4\x97 Ptolom\xc4\x97jus III tam, kad b\xc5\xabt\xc5\xb3 i\xc5\xa1vengta nuolatinio kalendoriaus v\xc4\x97lavimo. Kadangi senojo kalendoriaus metai tur\xc4\x97jo 365 dienas, jis atsiliko nuo tikr\xc5\xb3j\xc5\xb3 saul\xc4\x97s met\xc5\xb3 ma\xc5\xbedaug 0,25 dienos. Tod\xc4\x97l Ptolem\xc4\x97jus \xc4\xafved\xc4\x97 papildomas keliam\xc5\xb3j\xc5\xb3 met\xc5\xb3 dienas. Ta\xc4\x8diau Egipto \xc5\xa1ventikams \xc5\xa1\xc4\xaf reforma nepatiko, tad \xc5\xa1is naujas kalendorius buvo priimtas tiktai 25 m. pr. m. e., kai Romos imperatorius Augustas formaliai reformavo Egipto kalendori\xc5\xb3. \xc5\xa0is naujasis kalendorius dar buvo \xc5\xbeinomas kaip Aleksandrijos kalendorius. Jame vietoj 5 met\xc5\xb3 pabaigos dien\xc5\xb3 kas ketverius metus buvo pridedamos 6. Tokiu b\xc5\xabdu Aleksandrijos kalendorius buvo sinchronizuotas su neseniai sukurtu Julijaus kalendoriumi ir egiptie\xc4\x8di\xc5\xb3 Naujieji metai (Thouto 1 d.) visada \xc5\xa1ven\xc4\x8diami rugpj\xc5\xab\xc4\x8dio 29 d. pagal Julijaus kalendori\xc5\xb3. 1901\xe2\x80\x932098\xc2\xa0m. laikotarpiu tai beveik visada atitinka rugs\xc4\x97jo 11 d. Grigaliaus kalendoriuje._NEWLINE_\xc5\xa0io kalendoriaus metai ir m\xc4\x97nesiai sutampa su Etiop\xc5\xb3 kalendoriaus metais ir m\xc4\x97nesiais, ta\xc4\x8diau skiriasi j\xc5\xb3 numeriai ir pavadinimai.'